b'\n_START_ARTICLE_\nHeikki J\xc3\xa4\xc3\xa4skel\xc3\xa4inen (j\xc3\xa4\xc3\xa4k\xc3\xa4ri)\n_START_PARAGRAPH_\nHeikki J\xc3\xa4\xc3\xa4skel\xc3\xa4inen (24. maaliskuuta 1895 Kuopion maalaiskunta \xe2\x80\x93 27. tammikuuta 1960) oli suomalainen j\xc3\xa4\xc3\xa4k\xc3\xa4riv\xc3\xa4nrikki. H\xc3\xa4nen vanhempansa olivat torppari Aaro Heikki J\xc3\xa4\xc3\xa4skel\xc3\xa4inen ja Henriikka Veps\xc3\xa4l\xc3\xa4inen. H\xc3\xa4net vihittiin avioliittoon vuonna 1923 Vilhelmiina Nevalaisen kanssa.\n_START_SECTION_\nOpinnot\n_START_PARAGRAPH_\nJ\xc3\xa4\xc3\xa4skel\xc3\xa4inen k\xc3\xa4vi kansakoulun ja Jalkav\xc3\xa4en kapitulanttikoulun vuosina 1923\xe2\x80\x931924 sek\xc3\xa4 sotilaspedagogisen kurssin vuonna 1926.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nJ\xc3\xa4\xc3\xa4skel\xc3\xa4inen ty\xc3\xb6skenteli sahaty\xc3\xb6miehen\xc3\xa4 Ruotsissa enne liittymist\xc3\xa4\xc3\xa4n vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n pioneerikomppaniaan 5. marraskuuta 1915. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Schmardenissa sek\xc3\xa4 Aa-joella.\n_START_SECTION_\nSuomen sis\xc3\xa4llissota\n_START_PARAGRAPH_\nJ\xc3\xa4\xc3\xa4skel\xc3\xa4inen saapui takaisin Suomeen (Vaasaan) aliupseeriksi ylennettyn\xc3\xa4 j\xc3\xa4\xc3\xa4k\xc3\xa4rien p\xc3\xa4\xc3\xa4joukon mukana 25. helmikuuta 1918. Suomen sis\xc3\xa4llissotaan h\xc3\xa4net komennettiin joukkueenjohtajaksi 2. Krenat\xc3\xb6\xc3\xb6rirykmentin 2. Savon pataljoonan 2. komppaniaan. H\xc3\xa4n otti osaa sis\xc3\xa4llissodan taisteluihin Vilppulassa, Lylyss\xc3\xa4, Korkeakoskella, Lemp\xc3\xa4\xc3\xa4l\xc3\xa4ss\xc3\xa4, Tampereella ja Vesilahdella sek\xc3\xa4 rykmentin etenemiseen Valkeakosken, Hauhon, Tuuloksen ja Lammin kautta Koskelle.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nJ\xc3\xa4\xc3\xa4skel\xc3\xa4inen siirrettiin sis\xc3\xa4llissodan j\xc3\xa4lkeen 18. hein\xc3\xa4kuuta 1918 Pioneerikoulutuspataljoonaan, josta h\xc3\xa4net siirrettiin aluksi koulutusaliupseeriksi 4. komppaniaan ja 14. tammikuuta 1919 Panssarijuna 2:n v\xc3\xa4\xc3\xa4peliksi. My\xc3\xb6hemmin h\xc3\xa4n toimi v\xc3\xa4\xc3\xa4pelin\xc3\xa4 1. ja 4. komppaniassa kunnes h\xc3\xa4net siirrettiin 1. helmikuuta 1935 pioneeriv\xc3\xa4linevaraston hoitajaksi.'